Rabada, Markram is SA se voorste toetsspelers | Maroela Media
Kagiso Rabada. Foto: ANA.
Die skerpste pyl in die Proteas se boulkoker, Kagiso Rabada, is volgens die jongste kolf- en boulranglyste die tweede voorste toetsbouler ter wêreld.
Hoewel Rabada en sy Protea-spanmaats laas in Februarie toetskrieket gespeel het – toe Sri Lanka die eerste span in Asië geword het om ’n reeks in Suid-Afrika te wen – sorg sy syfers steeds vir indrukwekkende leesstof.
Die 24-jarige sneltrein het tot dusver in 37 toetse 177 paaltjies laat kantel teen ’n top-gemiddeld van 21.77. Sy 851 ranglyspunte is egter 63 minder as dié van Australië se Pat Cummins – wêreldkrieket se voorste toetsbouler.
Vernon Philander is vierde op die lys met sy 813 punte, terwyl Nieu-Seeland se Neil Wagner – wat sy skoolkrieket in Pretoria gespeel het – die sesde beste bouler is.
Dan is drie Suid-Afrikaners – Aiden Markram (sesde), Quinton de Kock (sewende) en Faf du Plessis (tiende) onder die tien voorste kolwers in toetskrieket.
Hashim Amla het sy internasionale loopbaan in die 16de plek afgesluit.
Op die spanpunteleer beklee Suid-Afrika die derde plek met 108 punte. Indië – die span teen wie die Proteas volgende maand kragte meet – is die beste span ter wêreld.
Die tien top-kolwers:
Virat Kohli (Indië) 922 punte
Steve Smith (Australië) 913 punte
Kane Williamson (Nieu-Seeland) 887 punte
Cheteshwar Pujara (Indië) 881 punte
Henry Nicholls (Nieu-Seeland) 770 punte
Aiden Markram (Suid-Afrika) 719 punte
Quinton de Kock (Suid-Afrika) 718 punte
FDM Karunaratne (Sri Lanka) 716 punte
Joe Root (Engeland) 710 punte
Faf du Plessis (Suid-Afrika) 702 punte
Die tien top-boulers:
Pat Cummins (Australië) 914 punte
Kagiso Rabada (Suid-Afrika) 851 punte
James Anderson (Engeland) 823 punte
Vernon Philander (Suid-Afrika) 813 punte
Ravindra Jadeja (Indië) 794 punte
Neil Wagner (Nieu-Seeland) 793 punte
Trent Boult (Nieu-Seeland) 785 punte
Jason Holder (Wes-Indië) 770 punte
Mohammad Abbas (Pakistan) 770 punte
Ashwin (Indië) 763 punte
Die punte stelsel bevoordeel die ou Proteas vreeslik, as hulle meer toetse speel, gaan ons outjies maar sukkel om in die top 10 te bly.
Nee wat ek dink nie ons speel minder toetse as die ander lande nie. Drie onder die top10 kolwers en 2 onder die top 10 boulers is nie sleg nie.